Imtella' Ottubru 4, 2020 - Aġġornata 4 Ta' Ottubru, 2020 8:47am Il-Membru Parlamentari Nazzjonalista Ivan Bartolo qal fuq Facebook li lest li jċedi s-siġġu parlamentari tiegħu lill-Kap il-ġdid tal-Partit Nazzjonalista, Bernard Grech. Dan wara li lbieraħ Dr Grech kiseb 69.3% tal-voti. Dan ifisser li huwa kiseb 12,663 vot. Ilbieraħ, Dr Grech qal li hemm numru ta' deputati li offrew li jċedu s-siġġu tagħhom sabiex hu jidħol fil-Parlament. Huwa ma ndika ebda persuna iżda jidher li wieħed minn dawn il-Membri Parlamentari huwa Ivan Bartolo. Fuq Facebook, Bartolo kiteb li kif wiegħed, għada se jċedi s-siġġu tiegħu għal Dr Bernard Grech sabiex isir Membru Parlamentari u Kap tal-Oppożizzjoni. Qal li jittama li din il-kontrubuzzjoni tiegħu sservi bħala l-bidu ta' proċess ta' tiġdid kemm għall-Partit kif ukoll għall-mod ta' kif issir il-politika. Huwa qal li qatt mhux se jinsa l-fiduċja li tah id-disa' distrett sabiex iservi fil-Parlament. Kompla jgħid li jassigura li se jkomplu jaħdem b'mod attiv, b'mod partikolari fil-lokalitajiet li fihom ikkontesta u biex bħala Partit jissaħħew id-demokrazija u l-istituzzjonijiet fi ħdan il-Partit.